**Anexa nr. 1a**

**la Statutul Județului Cluj**

**STEMA JUDEȚULUI CLUJ**



**Descrierea şi semnificaţiile elementelor însumate ale stemei Judeţului Cluj**

***Descrierea stemei***

Stema judeţului Cluj se compune dintr-un scut triunghiular cu marginile rotunjite, sfertuit.

În partea superioară, în primul cartier, în dreapta, pe fond auriu, se află Lupa Capitolina, de culoare neagră.

În partea superioară, în al doilea cartier, în stânga, pe fond albastru, se află o cunună de grâu aurie.

În partea inferioară, în al treilea cartier, în dreapta, pe fond albastru, se află o carte argintie deschisă.

În partea inferioară, în al patrulea cartier, în stânga, pe fond auriu, se află doi lei afrontaţi de culoare neagră, cu limba roşie, care susţin un stejar dezrădăcinat, de culoare neagră.

***Semnificaţia elementelor însumate***

Lupa Capitolina este simbolul romanităţii, fiind donaţia statului italian în anul 1920. Semnifică istoria judeţului, Clujul având mai multe aşezări române: Napoca (Cluj), Potaissa (Turda) şi castrele române de la Turda, Gilău, Bologa, Gherla şi Caseiu.

Cununa de grâu aurie reprezintă snopul de grâu existent pe stemele vechi ale judeţului, simbolizând prin stilizare bogatele obiceiuri folclorice din zonă (cununa de pe Someş).

Cartea argintie deschisă simbolizează cultura şi ştiinţa, prin tiparul existent aici din secolul al XVI-lea, marcând prima şcoală sătească atestată documentar (Jucu, secolul XIV), Colegiul iezuit din secolul XVI, Liceul piarist, Universitatea.

Leii simbolizează unirea celor trei principate - Muntenia, Transilvania, Moldova -un semn heraldic preluat de pe sigiliul principelui unificator Mihai Viteazul.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**